Nehéz a milliomos üzletasszonyok élete: Vajna Tímea Instagram-oldalán panaszolta el, hogy bár jó ideje igyekszik bebizonyítani, hogy önállóan is megáll a lábán, sokan kritizálják őt pusztán a létezése miatt is. Insta-sztorijában most megosztott egy rövid, de kellemetlen történetet, melyben egy másik sofőr spontán lekurvázta, miközben nemrég eladásra kínált Lamborghinijét vezetve állt meg a pirosnál.

A piros lámpánál mellém áll egy fehér luxusautó és a férfi vezető hangosan kiabálja nekem, hogy kurva... (...) miközben az anyósülésen ülő barátnője veszi a telefonjával

– írta Vajna az Instagramján.

A kesergés a rosszindulatú emberek témakörében ezek után sem ért véget, Vajna egy fotó kíséretében azt is kifejtette, hogy hiába telik az idő, még mindig élete legnehezebb időszakát éli. A gondolatsort végül megfejelte egy rövid, coelhoi gondolatsorral.

Nem tudom, miért kaptam ezt a feladatot a sorstól, de mindenből tanulunk. Ha az élet túl könnyű lenne, akkor valószínűleg nem lenne értelme, csak már sokszor nem bírom se lelkileg, se idegileg... de akkor átölelem az állataimat és megnyugtatnak... és elolvasom a kedves hozzászólásokat

– írta közösségi oldalán.

A Velvet igyekezett elérni Vajnát, hogy rákérdezzen a történtekre, ez azonban nem sikerült. Viszont beszéltünk egyik közeli ismerősével, aki nevét ugyan nem vállalta, de pár apróságot elárult a fánkozó tulajdonosának hétköznapjairól.

A nehezén már túl van, de még mindig összerezzen, ha a férjét szóba hozzák. Egyelőre ő maga sem tudja, hogy hogyan tovább, ez még a jövő zenéje, de ősszel sok minden kiderül majd

– mesélte lapunknak a közeli ismerős.